"Carte frumoasă, cinste cui te-a scris Încet gândită, gingaş cumpănită; Eşti ca o floare, anume înflorită Mâinilor mele, care te-au deschis... " N
"Carte frumoasă, cinste cui te-a scris
Încet gândită, gingaş cumpănită;
Eşti ca o floare, anume înflorită
Mâinilor mele, care te-au deschis… "
Nu cred că s-ar găsi "cuvinte potrivite" care să exprime mai emoţionant măreaţa realizare a Almanahului enciclopedic inluzând toate bisericile şi organizaţiile creştine româneşti din SUA.
Simultan ghid compact şi organizat, carte de istorie şi veritabil manual de creştinism, remarcabila lucrare relevă o uimitoare strădanie în a reuşi să demonstreze că la baza elaborării sale au stat vigoarea, cinstea sufletească şi evitarea oricărei interpretări partinice sau confesionaliste.
Din ordonarea şi evaluarea informaţiilor, răzbat cu evidenţă semnificaţiile Bisericii pentru creştini, respectiv, instituţie divin-umană, comunitate şi lăcaş de cult, termeni ce se regăsesc cu excelenţă în viaţa spirituală a celei mai vechi şi bine organizate diaspore a românilor, cea din America.
Acest volum, rezultat al unui îndrăzneţ demers al lui Steven Bonica de a inventaria şi a consemna într-o lucrare enciclopedică de prezentare toate comunităţile româneşti ale bisericilor din Statele Unite ale Americii atestă cu prisosinţă convingerea sa că bisericile româneşti din ţara de adopţiune sunt cele mai active, reziliente şi stabile organizaţii şi comunităţi din SUA, având un rol covârşitor în păstrarea limbii române şi identităţii spirituale.
Cartea nu are note de subsol, curge în capitole bine conturate, cuprinsul fiind unul impresionant. Structurat în "Categorii şi sub-categorii" (Asociaţii bisericeşti confesionale, Biserici, Mănăstiri, Organizaţii creştine) şi "Zone regionale", volumul oferă o căutare rapidă şi o utilizare eficientă.
În fine, se cuvine subliniată importanţa aparte a consistentui tom (368 de pagini), calitate ce rezidă din abundenţa informaţiilor încorporate într-o atotcuprinzătoare bază de date. Nu în ultimul rând, almanahul enciclopedic comportă o vădită însemnătate istorică înregistrând bisericile creştine româneşti din Statele Unite, aparţinând tuturor denominaţiilor, constituind un document real considerabil, emanând totodată o indubitabilă iubire, recunoştinţă şi admiraţie pentru vrednicia românilor de a avea peste 300 de biserici în America.
Avocat Dorin Nădrău (Michigan, SUA)